NEWS ชงผถห.เพิ่มทุน 540 ลบ. นำเงินขยายธุรกิจ หนุนรายได้โตก้าวกระโดด
NEWS ชงผถห.เพิ่มทุน 540 ลบ. หวังเสริมศักยภาพการเงิน และรองรับการขยายธุรกิจ เชื่อมั่นรายได้โตก้าวกระโดด รับเงินดิจิทัลตลาดโลกปี 65
NEWS ชงผถห.เพิ่มทุน 540 ลบ. หวังเสริมศักยภาพการเงิน และรองรับการขยายธุรกิจ เชื่อมั่นรายได้โตก้าวกระโดด รับเงินดิจิทัลตลาดโลกปี 65
10 ก.ย. 2564

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS เปิดเผยว่า ที่ประชุมคณะกรรมการ ครั้งที่ 10/2564 เสนอให้มีการจัดประชุมวิสามัญผู้ถือหุ้นครั้งที่ 1/2564 โดยมีวาระสำคัญเกี่ยวกับการขออนุมัติเพิ่มทุนจดทะเบียนของบริษัทฯ จำนวน 30,000,000,000 บาท จากทุนจดทะเบียนเดิม 160,872,208,595 บาท เป็นทุนจดทะเบียนใหม่จำนวน 190,872,208,595 บาท โดยการออกหุ้นสามัญเพิ่มทุนใหม่จำนวน 30,000,000,000 หุ้น มูลค่าที่ตราไว้หุ้นละ 1 บาท รองรับการจัดสรรหุ้นสามัญเพิ่มทุน ให้แก่บุคคลในวงจำกัด (Private Placement)
โดยเป็นการเพิ่มทุนจะเป็นแบบกำหนดวัตถุประสงค์ในการใช้เงินทุนคือ เพื่อเป็นแหล่งเงินทุนให้กับบริษัทฯ เพิ่มสภาพคล่องทางการเงิน เป็นแหล่งเงินทุนแก่บริษัทย่อยทางอ้อมที่ประกอบธุรกิจหลักทรัพย์แบบครบวงจร และตัวแทนธุรกิจสัญญาซื้อขายล่วงหน้า ซึ่งอยู่ระหว่างยื่นขอรับใบอนุญาตในการประกอบธุรกิจหลักทรัพย์
ดังนั้น เพื่อให้บริษัทย่อยทางอ้อมของบริษัทฯมีเงินทุนหมุนเวียนเพียงพอในการดำเนินการดังกล่าว และเพื่อเตรียมความพร้อมให้มีคุณสมบัติครบถ้วนตามเงื่อนไขของหน่วยงานกำกับดูแลต่างๆ ที่เกี่ยวข้อง และ/หรือใช้เป็นเงินทุนหมุนเวียนเพื่อรองรับการดำเนินงาน การขยายธุรกิจหลัก ธุรกิจที่เกี่ยวเนื่อง และการต่อยอดธุรกิจในอนาคตของบริษัทฯ และบริษัทย่อย
รวมถึงเพื่อรองรับการขยายธุรกิจของบริษัทฯ ในอนาคต ช่วยส่งเสริมให้บริษัทฯ มีศักยภาพในการสร้างความมั่นคงและเสถียรภาพสำหรับการประกอบธุรกิจของบริษัทฯ และบริษัทย่อย ในระยะยาว
โดยบุคคลในวงจำกัด (Private Placement) จำนวน 4 ราย เป็นผู้สนใจด้านการลงทุน มีความรู้ประสบการณ์และความสามารถ ได้แก่ นางสาวอรอร อัครเศรณี, นางสาวพรรณทิพา เนติพัฒน์, นายพิเชษฐ์ เพิ่มทรัพย์หิรัญ และนางสุนันทา สิ่งสรรเสริญ ซึ่งนอกจากจะเพิ่มทุนเพื่อให้การสนับสนุนด้านเงินทุนแล้ว ทั้ง 4 ท่านจะช่วยส่งเสริมให้บริษัทสามารถเดินหน้ากลุ่มธุรกิจได้อย่างมีประสิทธิภาพ โดยทั้ง 4 รายไม่เป็นบุคคลที่เกี่ยวโยงกันของบริษัทฯ โดยบริษัทคำนวณจากราคาถัวเฉลี่ยถ่วงน้ำหนัก ย้อนหลังไม่น้อยกว่า 7 วันทำการติดต่อกัน แต่ไม่เกิน 15 วันทำการติดต่อกัน กำหนดราคาขายหุ้นสามัญเพิ่มทุนให้แก่บุคคลในวงจำกัด ราคาหุ้นละ 0.0180 บาท รวมมูลค่าเท่ากับ 540,000,000 บาท คาดว่าหากได้รับการอนุมัติเพิ่มทุนฯจากผู้ถือหุ้น จะดำเนินการเสนอขายหุ้นให้แก่บุคคลในวงจำกัด (Private Placement) ภายในเดือน ธันวาคม 2564
สำหรับประโยชน์ที่บริษัทฯคาดว่าจะได้รับจากการเพิ่มทุนในครั้งนี้คือ มีแหล่งเงินทุนที่แน่นอนสำหรับการดำเนินธุรกิจของบริษัทย่อยทางอ้อมที่ประกอบธุรกิจหลักทรัพย์แบบครบวงจร และตัวแทนธุรกิจสัญญาซื้อขายล่วงหน้า ส่งผลให้การดำเนินงานของบริษัทย่อยทางอ้อมเป็นไปอย่างวัตถุประสงค์ของการดำเนินธุรกิจ โดยมีเงินทุนรองรับในการดำเนินการ มีโครงสร้างทางการเงินที่ดีขึ้น บริษัทฯ มีความยืดหยุ่นทางการเงินในการดำเนินการตามแผนธุรกิจที่บริษัทฯ มีอยู่ใน ปัจจุบัน หรือขยายธุรกิจของบริษัทฯ และเพื่อให้บริษัทมีสภาพคล่องทางการเงินที่ดีขึ้น และมีฐานะทาง การเงินที่แข็งแกร่งขึ้น และส่งผลดีต่อการลงทุนของผู้ถือหุ้นต่อการได้รับเงินปันผลจากการดำเนินงานในอนาคต
ทั้งนี้ที่ประชุมคณะกรรมการอนุมัติให้กำหนดรายชื่อผู้ถือหุ้นที่มีสิทธิเข้าร่วมการประชุมวิสามัญผู้ถือหุ้น ครั้งที่ 1/2564 ของบริษัทฯ (Record Date) ในวันที่ 15 ตุลาคม 2564 และกำหนดวันประชุมวิสามัญผู้ถือหุ้น ครั้งที่ 1/2564 ของบริษัทฯ ในวันที่ 24 พฤศจิกายน 2564